ມີເດຍລາວແຂວງບໍ່ແກ້ວ ໂດຍ: ວໍລະສິດ ພິດສະຫາຍ.
ກອງປະຊຸມສ່ອງແສງວຽກງານຮອບດ້ານທົ່ວກອງທັບ ປະຈຳໄຕມາດ II ປະຈໍາປີ 2021 ໄດ້ຈັດຂຶ້ນໃນທ້າຍເດືອນ ມີຖຸນາ 2021 ນີ້, ຢູ່ທີ່ຫ້ອງປະຊຸມຫ້ອງວ່າການແຂວງ ໂດຍການເປັນປະທານຂອງ ສະຫາຍ ພົນຈັດຕະວາ ສາຍໃຈ ກົມມະສິດ ສະມະຊິກສະພາແຫ່ງຊາດ ກຳມະການປະຈຳພັກກະຊວງປ້ອງກັນປະເທດ ຮອງຫົວໜ້າກົມໃຫຍ່ເສນາທິການກອງທັບ ແລະ ສະຫາຍ ປະລິນຍາເອກ ບົວຄົງ ນາມມະວົງ ກຳມະການສູນກາງພັກ ເລຂາພັກແຂວງເຈົ້າແຂວງ ປະທານຄະນະກຳມະການ ປ້ອງກັນຊາດ-ປ້ອງກັນຄວາມສະຫງົບ ແຂວງບໍ່ແກ້ວ. ມີຫົວໜ້າກອງພົນທະຫານຮາບທີ 3, ກອງບັນຊາການທະຫານແຂວງອຸດົມໄຊ, ແຂວງຜົ້ງສາລີ ແລະ ກອງບັນຊາການທະຫານແຂວງບໍ່ແກ້ວ ເປັນເຈົ້າພາບຕະຫຼອດຮອດ ວິຊາການ, ພະແນກການທີ່ກ່ຽວຂ້ອງເຂົ້າຮ່ວມ.
ໃນກອງປະຊຸມຕາງໜ້າແຕ່ລະກົມກອງ ໄດ້ຜັດປ່ຽນກັນຂຶ້ນລາຍງານການຈັດຕັ້ງປະຕິບັດວຽກງານຮອບດ້ານທົ່ວກອງທັບ ປະຈໍາໄຕມາດ IIໃນໄລຍະຜ່ານມາ ໂດຍປິ່ນອ້ອມ 4 ໜ້າທີ່ໃຫຍ່ 26 ແຜນງານຂອງກະຊວງປ້ອງກັນ ປະເທດວາງອອກ. ເຊິ່ງຕາງໜ້າແຕ່ລະພາກສ່ວນກໍຍົກເອົາບັນຫາທີ່ສໍາຄັນ ທີ່ໄດ້ຈັດຕັ້ງປະຕິບັດເປັນຕົ້ນແມ່ນສະພາບຈຸດພິເສດການເຄື່ອນໄຫວວຽກງານດ້ານຕ່າງໆ ໃນຂອບເຂດຕົນຮັບຜິດ ຊອບ ເຊິ່ງໃນນັ້ນກໍໄດ້ຖືເອົາວຽກງານເຮັດໃຫ້ສະພາບມີຄວາມສະຫງົບ ແລະ ກຽມພ້ອມສູ້ຮົບເປັນ ບັນຫາທີ່ສໍາຄັນ, ຖືເອົາວຽກງານຫັນລົງກໍ່ສ້າງຮາກຖານການເມືອງພັດທະນາຊົນນະບົດຮອບດ້ານຕາມທິດນໍາຂອງພັກເປັນກົກ, ສຸມໃສ່ສ້າງບ້ານປ້ອມໝັ້ນສູ້ຮົບຕິດລຽນ, ສູ້ຮົບປ້ອງກັນຕົວ ແລະ ປົກປັກຮັກສາຄວາມເປັນລະບຽບຮຽບຮ້ອຍຢູ່ລຽບຕາມບໍລິເວນຊາຍແດນຂອງແຕ່ລະກົມກອງຮັບຜິດຊອບໄດ້ມີຄວາມສະຫງົບ ແລະ ເປັນລະບຽບຮຽບຮ້ອຍໂດຍພື້ນຖານ, ຕໍ່ກັບວຽກງານການປັບປຸງກໍ່ສ້າງກໍາລັງໄດ້ຖືເອົາການສຶກສາອົບຮົມການເມືອງນໍາພາແນວຄິດເປັນບັນຫາທີ່ສໍາຄັນ
ເພື່ອຍົກສູງທາງດ້ານຄຸນທາດການເມືອງແນວຄິດຄຸນສົມບັດສິນທໍາປະຕິວັດຕີຖອຍບັນຫາປະກົດການຫຍໍ້ທໍ້ໃນຖັນແຖວພະນັກງານ-ສະມາຊິກພັກ-ນັກຮົບ ໂດຍໄດ້ນໍາເອົາເນື້ອໃນຂອງມະຕິຕ່າງໆລົງໄປເຜີຍແຜ່ເຊື່ອມຊຶມ ຈັດຕັ້ງປະຕິບັດແນໃສ່ໃຫ້ພະນັກງານ-ນັກຮົບທຸກສະຫາຍມີແນວຄິດຫຼັກໝັ້ນ ແລະ ມີສະຕິຕື່ນຕົວ ໃນການຈັດຕັ້ງປະຕິບັດແນວທາງນະໂຍບາຍຂອງພັກ-ກົດໝາຍຂອງລັດ, ຂໍ້ກໍານົດກົດລະບຽບຂອງກອງທັບ. ໄປພ້ອມໆກັບການປັບປຸງກໍ່ສ້າງພັກ-ພະນັກງານ-ອົງການຈັດຕັ້ງມະຫາຊົນ ຕິດພັນກັບຂະບວນການສ້າງໜ່ວຍພັກປອດໃສ ເຂັ້ມແຂງ ໜັກແໜ້ນ, ກອງ 3 ປອດ, ກອງວັດທະນະທໍາ-ນັກຮົບວັດທະນະທໍາໃຫ້ມີຄວາມເຕີບໃຫຍ່ເຂັ້ມແຂງທາງດ້ານຈໍານວນ ແລະ ຄຸນນະພາບ, ອົບຮົມ-ຫັດແອບທາງດ້ານສິລະປະຍຸດ-ຍຸດທະວິທີ ແລະ ປັບປຸງລະບຽບແບບແຜນຂອງແຕ່ລະກົມກອງກໍໄດ້ຮັບການປັບປຸງຢ່າງໜັກແໜ້ນເຂັ້ມແຂງ, ຮັບປະກັນທາງດ້ານສຸຂະພາບຂອງນາຍ ແລະ ພົນທະຫານ ແລະ ຮັບປະກັນການແກ້ໄຂຊີວິດການເປັນຂອງກົມກອງ ກໍຄືວຽກງານປັບປຸງກໍ່ສ້າງລະບົບພື້ນ ຖານໂຄງລ່າງເຄຫະສະຖານສະຖານທີ່ຄ້າຍຄູ, ການຜະລິດປູກຝັງ-ລ້ຽງສັດ ແລະ ວຽກງານສ້ອມແປງຄຸ້ມຄອງບົວລະບັດປົກຮັກສາພາຫະນະອາວຸດກະສຸນຢູ່ແຕ່ລະກົມກອງກໍໄດ້ຮັບການປົກປັກຮັກສາບົວລະບັດສ້ອມແປງເປັນປົກກະຕິ.
ໃນໂອກາດນີ້,ສະຫາຍ ພົນຈັດຕະວາ ສາຍໃຈ ກົມມະສິດຍັງໄດ້ໃຫ້ການໂອ້ລົມຫຼາຍບັນຫາສໍາຄັນພ້ອມ ທັງເນັ້ນໜັກໃຫ້ຄະນະພັກ-ຄະນະ ບັນຊາທຸກກົມກອງ ຈົ່ງເອົາໃຈໃສ່ເພີ່ມທະວີເຮັດວຽກງານສຶກສາອົບຮົມການເມືອງ-ແນວຄິດໃຫ້ແທດເໝາະກັບສະພາບເງື່ອນໄຂຕົວຈິງ ເພີ່ມທະວີຍົກສູງພາລະ ບົດບາດການຊີ້ນໍາ-ນໍາພາຕໍ່ໜ້າທີ່ການເມືອງຄວາມຮັບຜິດຊອບຂອງຕົນໃຫ້ສູງຂຶ້ນມີຄວາມເຊື້ອໝັ້ນຕໍ່ແນວທາງແຜນນະໂຍບາຍຂອງພັກ-ກົດໝາຍຂອງລັດ ເຊືອມຊຶ່ມເນື້ອໃນມະຕິກອງປະຊຸມໃຫຍ່ ຄັ້ງທີ XI ຂອງພັກ, ສືບຕໍ່ຫັນລົງກໍ່ສ້າງຮາກຖານການເມືອງພັດທະນາຊົນນະບົດຮອບດ້ານຕາມທິດນໍາຂອງພັກ ແລະ ເອົາໃຈໃສ່ເຮັດວຽກງານການກຽມພ້ອມສູ້ຮົບປ້ອງກັນເວນຍາມຕາມສະຖານທີ່ສໍາຄັນ ຕ່າງໆ ໃຫ້ມີຄວາມສະຫງົບເປັນລະບຽບຮຽບຮ້ອຍໂດຍພື້ນຖານ, ອົບຮົມ-ຫັດແອບເຝິກແອບທາງດ້ານສິລະປະຍຸດ-ຍຸດທະວິທີ, ປັບປຸງລະບຽບແບບແຜນຂອງກົມກອງ, ເອົາໃຈໃສ່ຄຸ້ມຄອງກວດກາດ້ານຈໍານວນພົນ ເພື່ອຮັບປະກັນໃນເຄື່ອນໄຫວກຽມພ້ອມສູ້ຮົບ ແລະ ປະຕິບັດໜ້າທີ່ການເມືອງຕົວຈິງໃຫ້ທ່ວງທັນກັບສະພາບການ.